CELEX: 32008R0693
Language: mt
Date: 2008-07-08 00:00:00
Title: Regolament tal-Kunsill (KE) Nru 693/2008 tat- 8 ta’ Lulju 2008 li jemenda r-Regolament (KE) Nru 974/98 fir-rigward ta’ l-introduzzjoni ta’ l-ewro fis-Slovakkja

24.7.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 195/1
            
         REGOLAMENT TAL-KUNSILL (KE) Nru 693/2008
   tat-8 ta’ Lulju 2008
   li jemenda r-Regolament (KE) Nru 974/98 fir-rigward ta’ l-introduzzjoni ta’ l-ewro fis-Slovakkja
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 123(5) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Bank Ċentrali Ewropew (1),
   Billi:
   
               (1)
            
            
               Ir-Regolament tal-Kunsill (KE) Nru 974/98 tat-3 ta’ Mejju 1998 dwar l-introduzzjoni ta’ l-ewro (2) jipprovdi għas-sostituzzjoni ta’ l-ewro mal-muniti ta’ l-Istati Membri li ssodisfaw il-kundizzjonijiet neċessarji għall-adozzjoni tal-munita unika fiż-żmien meta l-Komunità daħlet fit-tielet stadju ta’ l-unjoni ekonomika u monetarja.
            
         
               (2)
            
            
               Ir-Regolament tal-Kunsill (KE) Nru 2596/2000 (3) emenda r-Regolament (KE) Nru 974/98 biex jipprovdi għas-sostituzzjoni ta’ l-ewro mal-munita tal-Greċja.
            
         
               (3)
            
            
               Ir-Regolament tal-Kunsill (KE) Nru 2169/2005 (4) emenda r-Regolament (KE) Nru 974/98 biex iħejji għal introduzzjonijiet sussegwenti ta’ l-ewro fl-Istati Membri li għadhom ma adottawx l-ewro bħala l-munita unika.
            
         
               (4)
            
            
               Ir-Regolament tal-Kunsill (KE) Nru 1647/2006 (5) emenda r-Regolament (KE) Nru 974/98 biex jipprovdi għas-sostituzzjoni ta’ l-ewro mal-munita tas-Slovenja.
            
         
               (5)
            
            
               Ir-Regolament tal-Kunsill (KE) Nru 835/2007 (6) emenda r-Regolament (KE) Nru 974/98 biex jipprovdi għas-sostituzzjoni ta’ l-ewro mal-munita ta’ Ċipru.
            
         
               (6)
            
            
               Ir-Regolament (KE) Nru 836/2007 emenda r-Regolament (KE) Nru 974/98 biex jipprovdi għas-sostituzzjoni ta’ l-ewro mal-munita ta’ Malta.
            
         
               (7)
            
            
               Skond l-Artikolu 4 ta’ l-Att ta’ Adeżjoni ta’ l-2003, is-Slovakkja hija Stat Membru b’deroga kif definit fl-Artikolu 122 tat-Trattat.
            
         
               (8)
            
            
               Skond id-Deċiżjoni tal-Kunsill 2008/608/KE tat-8 ta’ Lulju 2008 skond l-Artikolu 122(2) tat-Trattat dwar l-adozzjoni mis-Slovakkja tal-munita unika fl-1 ta’ Jannar 2009 (7), is-Slovakkja tissodisfa l-kundizzjonijiet meħtieġa għall-adozzjoni tal-munita unika u d-deroga favur is-Slovakkja għandha titħassar b’effett mill-1 ta’ Jannar 2009.
            
         
               (9)
            
            
               L-introduzzjoni ta’ l-ewro fis-Slovakkja teħtieġ l-estensjoni għas-Slovenja tad-dispożizzjonijiet eżistenti dwar l-introduzzjoni ta’ l-ewro stipulata fir-Regolament (KE) Nru 974/98.
            
         
               (10)
            
            
               Il-pjan ta’ bidla tas-Slovakkja jispeċifika li n-noti bankarji u l-muniti ta’ l-ewro għandhom isiru valuta legali f’dan l-Istat Membru fil-jum ta’ l-introduzzjoni ta’ l-ewro bħala l-munita tiegħu. Għaldaqstant, id-data ta’ l-adozzjoni ta’ l-ewro u d-data ta’ bidla fil-munita imissha tkun l-1 ta’ Jannar 2009. Ma għandu japplika l-ebda perjodu “ta’ tneħħija gradwali”.
            
         
               (11)
            
            
               Ir-Regolament (KE) Nru 974/98 għandu għaldaqstant jiġi emendat skond dan,
            
         ADOTTA DAN IR-REGOLAMENT:
   Artikolu 1
   L-Anness għar-Regolament (KE) Nru 974/98 għandu jkun emendat skond l-Anness għal dan ir-Regolament.
   Artikolu 2
   Dan ir-Regolament għandu jidħol fis-seħħ fl-1 ta’ Jannar 2009.
   
      Dan ir-Regolament għandu jorbot fl-intier tiegħu u japplika direttament fl-Istati Membri skond it-Trattat li jistabbilixxi l-Komunità Ewropea.
      Magħmul fi Brussell, 8 ta’ Lulju 2008.
      
         
            Għall-Kunsill
         
         
            Il-President
         
         C. LAGARDE
      
   
   
      (1)  Opinjoni tat-3 ta’ Lulju 2008 (għadu mhux ippubblikat fil-ĠU).
   
      (2)  ĠU L 139, 11.5.1998, p. 1. Ir-Regolament kif emendat l-aħħar bir-Regolament (KE) Nru 836/2007 (ĠU L 186, 18.7.2007, p. 3).
   
      (3)  ĠU L 300, 29.11.2000, p. 2.
   
      (4)  ĠU L 346, 29.12.2005, p. 1.
   
      (5)  ĠU L 309, 9.11.2006, p. 2.
   
      (6)  ĠU L 186, 18.7.2007, p. 1.
   
      (7)  Ara p. 24, ta’ dan il-Ġurnal Uffiċjali.
   
      ANNESS
      Fl-Anness għar-Regolament (KE) Nru 974/98, il-linja li jmiss għandha tiddaħħal bejn l-entrati għas-Slovenja u l-Finlandja:
      
         
                     Stat Membru
                  
                  
                     Data għall-adozzjoni ta’ l-ewro
                  
                  
                     Data ta’ bidla fil-flus kontanti
                  
                  
                     Stat Membru b’perjodu ta’ “tneħħija gradwali”
                  
               
                     “Is-Slovakkja
                  
                  
                     L-1 ta’ Jannar 2009
                  
                  
                     L-1 ta’ Jannar 2009
                  
                  
                     Le”